CELEX: 32012R1243
Language: ro
Date: 2012-12-19 00:00:00
Title: Regulamentul (UE) nr. 1243/2012 al Consiliului din 19 decembrie 2012 de modificare a Regulamentului (CE) nr. 1342/2008 de stabilire a unui plan pe termen lung pentru rezervele de cod și zonele piscicole care exploatează aceste rezerve

21.12.2012   
            
            
               RO
            
            
               Jurnalul Oficial al Uniunii Europene
            
            
               L 352/10
            
         REGULAMENTUL (UE) NR. 1243/2012 AL CONSILIULUI
   din 19 decembrie 2012
   de modificare a Regulamentului (CE) nr. 1342/2008 de stabilire a unui plan pe termen lung pentru rezervele de cod și zonele piscicole care exploatează aceste rezerve
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 43 alineatul (3),
   având în vedere propunerea Comisiei Europene,
   întrucât:
   
               (1)
            
            
               Regulamentul (CE) nr. 1342/2008 al Consiliului (1) stabilește un plan pe termen lung pentru rezervele de cod din Kattegat, Marea Nordului, Skagerrak și partea de est a Canalului Mânecii, vestul Scoției și Marea Irlandei, precum și pentru zonele piscicole care exploatează aceste rezerve („planul pentru cod”). Obiectivul planului pentru cod este asigurarea exploatării durabile a respectivelor rezerve de cod pe baza producției maxime durabile. În realizarea acestui obiectiv trebuie să se mențină o anumită rată a mortalității provocate de pescuit în cazul codului, pe grupe de vârstă corespunzătoare.
            
         
               (2)
            
            
               Articolele 7, 8 și 9, precum și articolul 12 din planul pentru cod conțin, pentru realizarea obiectivului planului pentru cod, norme specifice care prevăd o metodologie detaliată pentru stabilirea anuală a capturilor totale admisibile (TAC), pe de o parte, și a limitărilor efortului de pescuit, pe de altă parte.
            
         
               (3)
            
            
               Evaluarea științifică a rezultatelor planului pentru cod efectuată de către Comitetul științific, tehnic și economic pentru pescuit (CSTEP) a scos la iveală o serie de probleme legate de structura și funcționarea planului pentru cod. Fără a pune sub semnul întrebării obiectivele planului pentru cod, CSTEP a concluzionat că este improbabil ca aceste obiective să fie realizate într-un interval conform concluziilor Summitului mondial privind dezvoltarea durabilă desfășurat la Johannesburg în 2002 dacă nu sunt corectate defectele structurale ale planului pentru cod, legate, printre altele, de aplicarea articolelor 9 și 12 din respectivul plan.
            
         
               (4)
            
            
               Articolul 9 conține norme detaliate pentru stabilirea TAC în condițiile unor date insuficiente în cazul în care normele pentru stabilirea TAC prevăzute la articolele 7 și 8 nu pot fi aplicate din cauza lipsei de informații suficient de precise și reprezentative. Deși s-a preconizat aplicarea reducerilor anuale automate ale TAC cu 25 % numai în circumstanțe excepționale în perioada 2009-2012, aceasta s-a impus ca normă. Prin urmare, de la intrarea în vigoare a planului pentru cod, TAC pentru zonele în cauză au fost reduse considerabil, iar reducerile automate suplimentare ar conduce la încetarea efectivă a pescuitului de cod în zonele în cauză. Evaluarea științifică realizată de CSTEP sugerează că, în scopul realizării obiectivelor planului pentru cod, în unele cazuri ar fi mai potrivit să se permită o mai mare flexibilitate care să reflecte recomandările științifice de la caz la caz. Ca parte a acestei flexibilități, este oportun, prin urmare, să se permită suspendarea, în anumite condiții, a reducerii anuale a TAC sau stabilirea unui nivel alternativ al TAC, fără a pune în pericol obiectivele planului pentru cod.
            
         
               (5)
            
            
               Articolul 12 conține norme detaliate pentru stabilirea efortului de pescuit admisibil. Având în vedere faptul că aceleași ajustări procentuale se aplică, în conformitate cu articolul 12 alineatul (4), efortului de pescuit admisibil în conformitate cu reducerile anuale automate ale mortalității provocate de pescuit (în temeiul articolelor 7 și 8) și cu reducerile anuale automate ale TAC (în temeiul articolului 9), efortul de pescuit admisibil a fost redus cu 25 % pe an în perioada 2009-2012 în zonele cărora li s-a aplicat articolul 9 și a fost redus considerabil în zonele cărora li s-a aplicat articolul 8. Prin urmare, de la intrarea în vigoare a planului pentru cod, cantitățile alocate din efortul de pescuit maxim admisibil au fost reduse considerabil pentru principalele unelte de pescuit de cod. Conform avizelor științifice, nu se poate demonstra că astfel de reduceri anuale automate ale efortului de pescuit admisibil au condus la reducerile preconizate ale mortalității provocate de pescuit. În practică, reducerile anuale automate ale efortului au eliminat sau au redus, de asemenea, stimulentele pentru pescari în sensul reducerii mortalității provocate de pescuit prin celelalte mijloace prevăzute la articolul 13. Aplicarea în continuare a reducerilor anuale automate ale efortului nu ar conduce la realizarea obiectivelor planului pentru cod, ci ar avea un impact economic și social considerabil asupra segmentelor de flotă care folosesc aceleași unelte, dar care pescuiesc în principal alte specii decât cod. Prin urmare, este oportun să se aplice o abordare mai flexibilă care ar permite suspendarea reducerii anuale automate a efortului de pescuit, fără a pune în pericol obiectivele planului pentru cod.
            
         
               (6)
            
            
               Având în vedere elementele menționate anterior, este esențial ca articolele 9 și 12 din planul pentru cod să fie modificate de urgență pentru ca noile norme să poată fi aplicate în scopul stabilirii posibilităților de pescuit pentru 2013.
            
         
               (7)
            
            
               Articolul 43 alineatul (2) din TFUE prevede că Parlamentul European și Consiliul, hotărând în conformitate cu procedura legislativă ordinară și după consultarea Comitetului Economic și Social, stabilesc organizarea comună a piețelor produselor piscicole prevăzută la articolul 40 alineatul (1) din tratat, precum și celelalte dispoziții necesare pentru îndeplinirea obiectivelor politicii comune în domeniul pescuitului. Articolul 43 alineatul (3) din TFUE prevede că, la propunerea Comisiei, Consiliul adoptă măsurile privind stabilirea și alocarea posibilităților de pescuit.
            
         
               (8)
            
            
               Prin modificările aduse articolelor 9 și 12 se instituie norme specifice detaliate în scopul stabilirii posibilităților de pescuit exprimate prin intermediul TAC și al limitărilor efortului de pescuit. Acestea adaptează normele aplicabile în momentul de față pentru stabilirea posibilităților de pescuit fără modificarea obiectivului planului pentru cod. Prin urmare, acestea sunt măsuri privind stabilirea și alocarea TAC și a limitărilor efortului de pescuit și nu pot fi considerate nici dispoziții de stabilire a organizării comune a piețelor produselor piscicole, nici alte dispoziții necesare pentru îndeplinirea obiectivelor politicii comune în domeniul pescuitului.
            
         
               (9)
            
            
               Regulamentul (CE) nr. 1342/2008 ar trebui modificat în consecință,
            
         ADOPTĂ PREZENTUL REGULAMENT:
   Articolul 1
   Regulamentul (CE) nr. 1342/2008 se modifică după cum urmează:
   
               1.
            
            
               Articolul 9 se înlocuiește cu următorul text:
               „Articolul 9
               Procedura specială de stabilire a TAC
               (1)   Atunci când nu există informații suficiente pentru a stabili TAC în conformitate cu articolul 7, TAC pentru stocurile de cod din Kattegat, vestul Scoției și Marea Irlandei se stabilesc la nivelul indicat în avizele științifice. Cu toate acestea, dacă nivelul indicat de avizele științifice depășește cu peste 20 % TAC pentru anul precedent, TAC se stabilesc la un nivel cu 20 % mai mare decât nivelul din anul precedent sau, dacă nivelul indicat de avizele științifice este cu mai mult de 20 % sub TAC din anul precedent, TAC se stabilesc la un nivel cu 20 % mai mic decât cel din anul precedent.
               (2)   Prin derogare de la dispozițiile alineatului (1), atunci când avizele științifice indică faptul că nu ar trebui să existe pescuit direcționat și faptul că ar trebui:
               
                           (a)
                        
                        
                           limitate sau reduse la cel mai scăzut nivel posibil capturile accidentale; și/sau
                        
                     
                           (b)
                        
                        
                           reduse la cel mai scăzut nivel posibil capturile de cod,
                        
                     Consiliul poate decide să nu aplice o ajustare anuală a capturii totale admisibile în anul sau anii următori, cu condiția ca stabilirea TAC să fie numai pentru capturile accidentale.
               (3)   Atunci când nu există informații suficiente pentru a stabili TAC în conformitate cu articolul 8, TAC pentru stocurile de cod din Marea Nordului, Skagerrak și estul Canalului Mânecii se stabilesc prin aplicarea mutatis mutandis a alineatelor (1) și (2) de la prezentul articol, cu excepția cazului în care, în urma consultărilor purtate cu Norvegia, este convenit un nivel diferit al TAC.
               (4)   atunci când avizele științifice indică faptul că aplicarea normelor prevăzute la articolul 8 alineatele (1)-(4) nu este potrivită pentru a atinge obiectivele planului, Consiliul poate, fără a aduce atingere dispozițiilor menționate anterior, să decidă un nivel alternativ al TAC.”.
            
         
               2.
            
            
               Articolul 12 se modifică după cum urmează:
               
                           (a)
                        
                        
                           alineatul (4) se înlocuiește cu următorul text:
                           „(4)   Pentru grupurile de efort de pescuit cumulate ale căror capturi cumulate procentuale calculate în conformitate cu alineatul (3) litera (d) sunt egale sau mai mari de 20 %, se aplică ajustări anuale. Efortul de pescuit maxim admisibil al grupurilor în cauză se calculează după cum urmează:
                           
                                       (a)
                                    
                                    
                                       în cazul în care se aplică articolul 7 sau 8, valorii de referință i se aplică același procentaj de ajustare care este stabilit la articolele respective pentru rata mortalității provocate de pescuit;
                                    
                                 
                                       (b)
                                    
                                    
                                       în cazul în care se aplică articolul 9, efortului de pescuit i se aplică același procentaj de ajustare ca cel aplicat pentru ajustarea TAC în raport cu anul precedent.”;
                                    
                                 
                     
                           (b)
                        
                        
                           se adaugă un alineat cu următorul text:
                           „(6)   Prin derogare de la dispozițiile alineatului (4), atunci când efortul de pescuit maxim admisibil a fost redus timp de patru ani consecutivi, Consiliul poate decide să nu aplice o ajustare anuală a efortului de pescuit maxim admisibil în anul sau anii următori.”
                        
                     
         Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   Se aplică de la 1 ianuarie 2013.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 19 decembrie 2012.
      
         
            Pentru Consiliu
         
         
            Președintele
         
         S. ALETRARIS
      
   
   
      (1)  JO L 348, 24.12.2008, p. 20.